Hópastarf 
Í hópastarfi æfum við okkur í að vera saman, hjálpa hvert öðru og vera góð hvert við annað. Einnig æfum við okkur í að hlusta og fara eftir fyrirmælum. Í gegnum leik aukum við þekkingu okkar og lærum ýmislegt eins og litina, formin, að telja, halda rétt á skriffærum, klippa og líma. 
Hópastarf er 2 x í viku og tímalengd fer eftir aldri barna. Í hópastarfinu nálgumst við námssviðin okkar sem eru læsi, sjálfbærni og vísindi, vellíðan og heilbrigði og menning og sköpun. Einnig er unnið með heimaþekkingu þar sem börnin læra hvað þau heita, hvað fjölskyldumeðlimir þeirra heita og hvar þau eiga heima. Börn sem eru saman í hóp læra að þekkja hvert annað og treysta hvert öðru sem er grundvöllur að góðu samstarfi og vináttu. Hvert barn fer svo einu sinni í viku í listaskála og í salinn og þess á milli er frjáls leikur. 
Lubbastund 
Á mánudögum er Lubba-samverustund og þá er hljóð vikunnar kynnt - þessi stund hefst 3. september. Hér má lesa allt um hann Lubba vin okkar: Lubbi finnur málbein. Við hlustum á lagið og skoðum svo myndirnar í bókinni og ræðum hvað er að finna þar. 
Listaskáli 
Á mánudögum á Bláa lind listaskála og þar fá börnin fjölbreytt tækifæri til að tjá sig í sköpun. Börnin æfa meðal annars samhæfingu augna og handa, þjálfa fínhreyfingar, formskyn og læra heiti litanna. Áhersla er lögð á sköpunarferlið sjálft en ekki útkomuna. 
Salur 
Bláa lind á salinn á fimmtudögum og þá fara hóparnir í markvissa hreyfingu. Hreyfing stuðlar að líkamlegri og andlegri vellíðan, gleði, snerpu og þoli. Í markvissri hreyfiþjálfun eflist alhliða þroski barnsins og barnið öðlast góða líkamsvitund. Þetta leiðir af sér aukna félagsfærni og leikgleði sem eflir vináttubönd. 

